Tre bibelskoleelever ved Fjellheim Bibelskole reagerer sterkt på NRKs populære seksualitetsopplysningsprogram "Trekant".

I et leserbrev Hanna Aksnes (19 år), Jon Olav Økland (19 år) og Torstein Barlaup (19 år) har forfattet og sendt til Nordlys uttrykker de sterk bekymring over programmet.

De mener NRK-programmet "ødelegger et sunt syn på seksuelt samliv og familieliv, som forutsetter troskap i et ekteskap mellom én mann og én kvinne."

Mangler etisk veiledning

Videre mener de at programmet mangler etisk veiledning og at "programmet fokuserer på sexteknikker og tilfredsstillelse av seksuelle behov, ikke på kjærlighet. Unge blir oppfordret til å prøve seg frem og bryte grenser og normer. De blir forført til å kaste alle hemninger og leve et frigjort liv, mens de egentlig bindes til en levemåte som bryter ned respekten for kjærlighet og troskap. "

Jon Olav Økland (19) er blant de tre som reagerer sterkt på "Trekant".

- Det jeg reagerer sterkest på er at man løsriver seksualitet fra kjærlighet. Seksualitet hører hjemme innenfor ekteskapets rammer.

Bedre for hundre år siden

Han uttrykker ovenfor Nordlys sterk bekymring for hvilken retning samfunnet har tatt.

- Jeg frykter at samfunnet beveger seg i feil retning i forhold til seksualmoral. Slik var det ikke før. Går man hundre år tilbake i tid var det bedre da.

- Har dere sett på programmet "Trekant" siden dere nå uttaler dere?

- Jeg kan ikke svare for de andre, men jeg har sett den første episoden av sesong to og litt av den andre episoden.

Kan føre til flere voldtekter

Økland mener at program som "Trekant" kan føre til flere voldtekter.

- Jeg mener at den seksualmoralen som blant annet vises i Trekant, er en medvirkende faktor i de økte voldtekstsbølgene man ser i Oslo. Det fordi seksualiteten løsrives fra gode rammer.

Fransk opprop

De tre bibelskolelevene avslutter leserbrevet sitt med å inkludere en protest franske ungdommer har forfattet mot dagens sex-fikserte samfunn, og mener at denne protesten i aller høyeste grad også er gyldig for Norge:

Her er den franske protesten:

”Sexologer, sex-lærere, sex-profeter – franske jenter og gutter vil gjerne fortelle dere følgende: Vi er ingen svin, slik dere tror! Dere skal ikke greie å forderve oss. Vi er ungdommen, livskraften, framtiden. Dere er gamle i begjær, fordervelse og forræderi. For å tilfredsstille deres urenhet vil dere fange oss. Og når vi så er blitt ødelagt gjennom deres sex-opplæring, deres eksempel og deres bruksanvisninger, da vil dere manipulere oss til å gjøre revolusjon for dere. Dere vil stjele vår sunnhet, vår fremtid, vår kjærlighet, vår glede. Ja, vår kjærlighet!

Dere skal vite at vi elsker nettopp det dere forakter: vår familie, far og mor, våre brødre og søstre, vårt fedreland, helters og helgeners Frankrike, Jean d`Arches Frankrike, Vi ber til Gud, vi ber til Jesus. Og de blant oss som ikke ber, fordi de ikke tror, de har i hvert fall æresfølelse og et ideal om renhet. Dere kjenner ingen respekt, dere vil ta æren fra oss.

Vi vil være brud og brudgom – ikke «partnere». Vi vil bli fedre og mødre – ikke pille-slukere og abortører. Forsvinn! Kom dere vekk, vi vil forsvare oss! Dere vil revolusjon, men vi skal vende den mot deres fordervelse, deres vonde hensikter og deres skryt.

Hyklere, vi vil ikke vite av deres sex-opplæring, deres sex-praksis og deres sex-artikler. Vi vet hva vi har å gjøre uten dere, ja, på tross av dere. Lær heller noe dere ennå ikke har forstått. Nå gjelder det fransk ungdoms ære og framtid, den som dere vil ødelegge”.